23.5.2023
RO
Jurnalul Oficial al Uniunii Europene
C 180/5
Totuși, există diferențe semnificative pe piața forței de muncă între statele membre și între sectoare.
Începând din 2019, tehnologia informației și serviciile profesionale au consemnat cea mai puternică dinamică a creării de locuri de muncă, în timp ce transporturile, structurile de cazare și sectorul alimentar au înregistrat pierderi de locuri de muncă.
Schimbările demografice vor juca probabil și ele un rol în tensionarea piețelor forței de muncă din zona euro.
Realizarea de investiții adecvate și eficiente într-o educație și o formare de calitate la toate vârstele va fi esențială pentru atenuarea deficitului actual și viitor de personal calificat și pentru sprijinirea tranziției verzi și a celei digitale.
Salariile au înregistrat o anumită creștere în cursul anului 2022, ceea ce a condus la o creștere agregată a costului unitar al muncii.
Totuși, aceasta s-a menținut în general moderată și se prevede că va rămâne semnificativ sub nivelul inflației.
Remunerația reală pe salariat este prognozată a se contracta cu 2,8 % în 2022 și cu încă 0,9 % în 2023, urmând ca în 2024 să recupereze o parte din pierdere.
Stabilizarea anticipațiilor inflaționiste joacă un rol esențial în atenuarea riscurilor unei accentuări a creșterii inflației cauzate de înmulțirea rapidă a revendicărilor salariale.
(11)
Reformele structurale, inclusiv cele realizate în cadrul Pactului verde european sau al reformelor verzi și al celor digitale sprijinite prin intermediul mecanismului, în special ca urmare a modificărilor introduse în Regulamentul (UE) 2021/241 prin Regulamentul (UE) 2023/435 al Parlamentului European și al Consiliului (5) în scopul punerii în aplicare a planului REPowerEU conținut în comunicarea Comisiei din 18 mai 2022, sunt esențiale pentru consolidarea pieței unice și a rezilienței economiilor din zona euro.
În această privință, este de asemenea important să se pună în aplicare reformele specifice fiecărei țări recomandate de Consiliu în 2022 în cadrul Semestrului european.
Îmbunătățirea în continuare a mediului de afaceri, inclusiv prin reducerea obstacolelor din calea investițiilor și a realocării de capital, modernizarea administrațiilor publice, accelerarea procesului de acordare de autorizații protejând în același timp mediul, și eliminarea cadrelor de reglementare restrictive pot spori productivitatea și creșterea economică.
Reformele, alături de investiții, sunt esențiale pentru realizarea tranziției verzi și digitale, în special pentru îmbunătățirea eficienței energetice, sprijinirea tranziției către neutralitatea climatică, creșterea ofertei și a utilizării de energie din surse regenerabile, precum și pentru sprijinirea recalificării și perfecționării.
Majorarea rapidă și persistentă a prețurilor energiei a pus sub presiune modelele de afaceri ale industriilor mari consumatoare de energie și ale întreprinderilor mici și mijlocii, exercitând un impact asupra locurilor de muncă și a capitalului uman.
Instituirea unor regimuri eficace în materie de insolvență poate sprijini tranziția și poate facilita realocarea resurselor.
Regimurile de insolvență din zona euro sunt încă foarte diferite, iar sporirea eficacității și a armonizării acestora ar sprijini ajustarea economică și piața unică de capital.
(12)
Sectorul bancar a dat dovadă de reziliență în ansamblu în 2022.
Deși sectorul bancar din zona euro în ansamblu este bine capitalizat și a înregistrat o îmbunătățire a rentabilității începând cu anul 2021, o deteriorare abruptă a perspectivelor macroeconomice, alături de o creștere a ratelor dobânzilor care mărește costurile pentru debitori, s-ar putea reflecta într-o calitate mai slabă a activelor.
În contextul unui acces mai strict la credite, o monitorizare în timp util a riscurilor, o colaborare proactivă cu debitorii și o gestionare activă a creditelor neperformante sunt importante pentru a menține capacitatea băncilor de a finanța economia.
Reziliența instituțiilor de credit poate fi afectată de factori structurali, inclusiv de supracapacitate și de concurența generată de noii furnizori de servicii financiare.
Pe piețele financiare pot apărea și alte riscuri.
În special, majorarea primelor de risc și înăsprirea condițiilor de lichiditate pot determina o scădere a prețurilor activelor.
Din cauza apelurilor în marjă, aceasta poate cauza presiuni suplimentare, pe lângă criza de lichiditate cu care se confruntă deja unele companii energetice.
Modul în care piețele imobiliare rezidențiale și comerciale reacționează la creșterea ratelor dobânzilor necesită de asemenea o monitorizare atentă, deoarece scăderea cererii și înrăutățirea capacității de plată a datoriei pot exercita o presiune în sens descendent asupra prețurilor bunurilor imobile și pot accentua riscurile ciclice, în special în statele membre din zona euro în care datoria gospodăriilor este ridicată.
În plus, creșterea riscurilor cibernetice necesită o atenție sporită, iar Regulamentul (UE) 2022/2554 al Parlamentului European și al Consiliului (6) va consolida reziliența firmelor financiare la riscurile legate de tehnologiile informației și comunicațiilor.
În septembrie 2022, Comitetul european pentru risc sistemic a emis Recomandarea CERS/2022/7 ce conține un avertisment prin care solicita instituțiilor din sectorul privat, participanților la piață și autorităților relevante să continue să se pregătească pentru scenarii de riscuri extreme.
(5) Regulamentul (UE) 2023/435 al Parlamentului European și al Consiliului din 27 februarie 2023 de modificare a Regulamentului (UE) 2021/241 în ceea ce privește capitolele privind REPowerEU din planurile de redresare și reziliență și de modificare a Regulamentelor (UE) nr.
1303/2013, (UE) 2021/1060 și (UE) 2021/1755 și a Directivei 2003/87/CE (JO L 63, 28.2.2023, p. 1).
(6) Regulamentul (UE) 2022/2554 al Parlamentului European și al Consiliului din 14 decembrie 2022 privind reziliența operațională digitală a sectorului financiar și de modificare a Regulamentelor (CE) nr.
1060/2009, (UE) nr.
648/2012, (UE) nr.
600/2014, (UE) nr.
909/2014 și (UE) 2016/1011 (JO L 333, 27.12.2022, p. 1).